Музеі і спецыялізаваныя выставачныя залы — кананічная прастора мастацтва. Але, каб жыць, трэба развівацца, ахопліваць новыя абшары. І хоць “экспансія” — несімпатычнае слова, яно гучыць зусім інакш, калі гаворка ідзе пра пашырэнне прасторы культурнай. У канцэптуальным сэнсе мастацкая выстава ў банкаўскім офісе ці канцэрт музыкантаў-прафесіяналаў у клубе аграгарадка — падзея ў адным шэрагу з вернісажам ў Нацыянальным мастацкім музеі ці прэм’ера ў нацыянальнай оперы. Бо жыццё — гэта экспансія. Мастацкае жыццё не выключэнне.